Stabæks amerikanske trener Bob Bradley forlater klubben etter søndagens kamp mot Bodø/Glimt. Skal ikke ha signert avtale med noen andre klubber.

Bob Bradley kommer ikke til å forlenge kontrakten med Stabæk, som løper ut etter sesongen.

– Jeg kan bekrefte at Bob Bradley ikke kommer til å forlenge avtalen med Stabæk, sier sportslig leder i Stabæk, Inge Andre Olsen, overfor Budstikka.

– Vi var klar over at han kom til å forlate klubben en gang. Vi er heldige som har hatt Bradley så lenge i klubben som vi har hatt ham, sier Olsen.

– Men dere forsøkte å beholde ham?

– Det gjorde vi, og vi strakk oss, etter Stabæks målestokk, langt for å beholde ham. Men Bob Bradley er ikke så opptatt av penger. Han har vært klar på at han ønsker større utfordringer i en større liga.

LES OGSÅ: Fotballekspert om Bob Bradley-exit: – Vil påvirke Stabæks evne til å hente spillere

Dermed leder Bradley sin siste Stabæk-kamp borte mot Bodø/Glimt søndag.

LES OGSÅ: Bradley mener han har gjort jobben Stabæk ba han gjøre

Rykteflom

I forrige uke meldte den danske avisen BT at treneren ikke var aktuell for jobben som dansk landslagssjef, ettersom han allerede skal ha takket ja til en kontrakt den franske klubben Le Havre. Hverken den franske klubben, Stabæk eller Bradley selv ønsket å kommentere påstandene i den danske avisen.

Budstikka besøkte hans røtter i New Jersey, og laget denne reportasjen fra Princeton University: 57 år gamle Bob Bradley stopper aldri å studere «håndverket»

Amerikaneren har i lang tid hatt et nytt tilbud fra Stabæk liggende, ettersom hans nåværende kontrakt med klubben løper ut etter sesongen.

Siden Bradleys inntog i Stabæk før sesongen 2014, har klubben levd med ryktene om at han ville forsvinne – og sportslig leder i Stabæk, Inge Andre Olsen, har flere ganger uttalt at de hele tiden har holdt et øye med aktuelle kandidater som kan erstatte amerikaneren, dersom han skulle forsvinne.

Inge André Olsen sier at han ikke vet hvor Bradley ender.

– Det har vært spekulasjoner, men det ønsker ikke jeg å kommentere.

LES OGSÅ: Yassine El Ghanassy og Muhamed Keita forsvinner fra Stabæk etter sesongen

Nye kandidater

– Vi er helt nede i to kandidater nå – og vi har begynt å teste ut hvilken økonomi som ligger hos de andre kandidatene. Det ser spennende ut. Så er det alltid noen spørsmålstegn på veien om vi lykkes med det vi ønsker. Men jeg er 100 prosent sikker på at vi får en god trener på plass, fortalte sportslig leder i Stabæk, Inge André Olsen til Budstikka tidligere denne uken.

Saken oppdateres!